KIRJALLINEN KYSYMYS E-3871/00

esittäjä(t): Cristiana Muscardini (UEN) komissiolle

(8. joulukuuta 2000)

Aihe: Ebola-virus

Ebola-virus-epidemia leviää yhä laajemmalle Ugandan pohjoisosissa tehden jälleen tuhojaan kolmella pakolaisleirillä ja erityisesti Pabon leirillä, jossa asuu vieläkin yli 38 000 ihmistä varsin kehnoissa olosuhteissa.

Ebola-virus-epidemia on jo levinnyt Keniaan ja uhkaa muitakin maita.

Tartunnan puhkeamisella jollakin leireistä voisi olla katastrofaaliset seuraukset, ja Herran vastarinta-armeijan LRA:n hyökkäykset vaikeuttavat epidemian hallintaa. Ottaen huomioon yllä esitetyt seikat, voisiko komissio

- laatia mahdollisimman nopeasti terveyssuunnitelman Lacorin ja Gulun sairaaloille;

- järjestää paikan päälle ensi tilassa lääkärijoukkoja;

- ryhtyä toimiin tartuntojen leviämisen estämiseksi ja tartunnan saaneiden kontrolloimiseksi?

Poul Nielsonin komission puolesta antama vastaus

(28. helmikuuta 2001)

Näyttäisi siltä, että Ebola-viruksen leviäminen Ugandassa on saatu hallintaan. Kaikkiaan on raportoitu 428 tautitapausta ja 173 kuolemantapausta, joten kuolevuus on ollut 40 prosenttia. Masindi ja Mbara on julistettu Ebola-vapaiksi alueiksi. Pahiten virus on koetellut Gulun aluetta, jolta viimeisin tapaus raportoitiin 12. tammikuuta 2001. Alue on tarkoitus julistaa Ebola-vapaaksi 24. helmikuuta.

Kun viruksen leviäminen alkoi, Euroopan unioni myönsi ECHOn kautta nopeasti 250 000 euron määrärahan Ebola Task Force -erityisryhmän toiminnan tukemiseen. Varat kanavoitiin WHO:n kautta taudin valvonta- ja tarkastustoimien, sairastuneiden hoidon ja yleisölle suunnattujen tiedotuskampanjoiden tukemiseen.

Terveysministeriö perusti kansallisen erityisryhmän koordinoimaan epidemian hallintaan liittyvää toimintaa välittömästi sen jälkeen, kun ensimmäisistä sairastumistapauksista Gulun alueella oli ilmoitettu. Erityisryhmä, johon kuuluu Genevessä sijaitsevan WHO:n sekä Atlantan CDC:n (Center for Disease Control) asiantuntijoita, on perustanut monialaisia työryhmiä, jotka työskentelevät sairaaloiden sekä aluetasolla toimivan terveydenhoitohenkilöstön kanssa. Ryhmät ovat järjestäneet sairaaloihin eristys- ja laboratoriotiloja, etsineet aktiivisesti tautitapauksia, hoitaneet tartunnan saaneita potilaita ja jäljittäneet välittömässä viruskontaktissa olleita henkilöitä sekä panneet toimeen tehokkaita kansallisia tiedotuskampanjoita.

Viimeisin sairastumistapaus Gulun alueelta raportoitiin 12. tammikuuta 2001. Kyseessä oli sellaisen henkilön vauva, jonka tartunta todettiin 22. joulukuuta 2000. Masindin alueella tauti diagnosoitiin viimeksi 19. joulukuuta 2000. Gulun alueella oli 24. tammikuuta 2001 mennessä todettu yhteensä 396 sairastumistapausta ja 150 kuolemantapausta ja Masindin alueella 27 sairastumistapausta ja 19 kuolemantapausta. Vaikka vaikuttaakin siltä, että epidemia on taltutettu, ja CDC:n henkilöstö on kutsuttu pois, erityisryhmä jatkaa työtään, sillä valvonta- ja ennaltaehkäisytoimia on vielä jatkettava jonkin aikaa. WHO ei ole antanut erityissuosituksia Ugandaan tai sieltä poispäin suuntautuvan matkailun tai kaupan osalta.

Avunantajien reaktiot ovat olleet nopeita, ja epidemian hallintaan liittyviä toimia varten on toimitettu huomattavasti teknistä ja taloudellista tukea. Terveysministeriö toimi ripeästi ja avoimesti koordinoidessaan toimia epidemian saamiseksi tuloksellisesti hallintaan.

Komissio on tukenut tutkimuksen kansainvälisen yhteistyöohjelman (INCO) yhteydessä Ebola-kuumeen diagnosointia ja valvontaa käsittelevää hanketta. Se koskee Guinean ja Norsunluurannikon raja-aluetta, jolla levisi yksi viimeisimmistä suurista Ebola-epidemioista. Kehitteillä on uusia nopeita diagnostisia testejä, ja läntistä Afrikkaa varten suunnitellaan aluekohtaista valvontaohjelmaa.